Talvisel jääl liikumisega seotud ohud ja õnnetused on aga aktuaalsed ka täna, sageli jõuavad meediasse uudised läbi jää vajunud autodest ja  kalameestest. 18. veebruari Postimees vahendas koguni kahte selleteemalist uudislugu. Mitte alati ei ole õnnetusse sattunute saatus sama õnnelik, kui Kirsimäe Jaagul ja Ristiotsa Reinul või siis käesolevaks huvitavaks arhivaaliks valitud loo peategelastel. Erinevalt kirjanduslikest kangelastest ei kadunud aga 140. aastat tagasi Peipsil läbi jää vajunud Avinurme perekonnal pääsemise järel tänutunne, ning nende päästja otsustati kohaliku vallakohtu vahendusel esitada Tartu Sillakohtule autasustamiseks. Juuresolevat  lugu on hea lugeda just läheneva vabariigi aastapäeva eel, mil teenetemärke jagatakse tänastele silmapaistvamatele kodanikele.